SA Rugby gee Blitse groen lig ... vir nou | Netwerk24
SA Rugby gee Blitse groen lig ... vir nou
Deur Leighton Koopman 22 November 2020 00:44
Vrese dat die Blitsbokke "toegemaak" sou word oor die geldelike impak van die koronavirus, is deur die Suid-Afrikaanse Rugbyunie besweer.
Met die afstel van die eerste vier toernooie van die Wêreldreeks, en die wolk van onsekerheid oor die res van 2021 se seisoen, was daar groot kommer dat dit die Springbok-sewesprogram erg sou raak.
Neil Powell. Foto: Getty Images
Daar is wel begroot vir die afstel van die eerste twee toernooie in Dubai en Kaapstad, maar toe Sydney en Hamilton ook in die slag gebly het, was daar onsekerheid oor die nasionale sewesspan se voortbestaan.
Suid-Afrika se sewes is egter een van die min wat wêreldwyd oorleef nadat die spelers en afrigters groot salarisbesnoeiings aanvaar het.
Nieu-Seeland en Australië se sewesspanne het ook 'n ineenstorting oorleef, met spelers en afrigters wat ook 'n groot deel van hul salarisse moes prysgee.
In Engeland, Amerika en Kanada het sewesrugby heeltemal in duie gestort.
Rapport verneem die Blitsbokke het die versekering van SA Rugby gekry dat hulle vir die afsienbare toekoms veilig is. Die Blitsbokke het intussen die afgelope week tot die speelveld teruggekeer in 'n rits opwarmwedstryde.
Neil Powell, afrigter van die Blitse, het 'n rits groentjies ingespan.
"Ek was baie beïndruk met hoe goed die ouens Dinsdag gespeel het, veral hoe hulle dit wat ons geoefen het, op die veld in werking gestel het," het Powell Vrydag gesê.